# Pochopiť logiku Božieho kráľovstva

Mt 18,21-35

Vtedy k nemu pristúpil Peter a povedal mu: "Pane, koľko ráz mám odpustiť svojmu bratovi, keď sa proti mne prehreší? Azda sedem ráz?" Ježiš mu odpovedal: "Hovorím ti: Nie sedem ráz, ale sedemdesiatsedem ráz.

Preto sa nebeské kráľovstvo podobá kráľovi, ktorý sa rozhodol vyúčtovať so svojimi sluhami. Keď začal účtovať, priviedli mu jedného, ktorý bol dlžen desaťtisíc talentov. Ale pretože nemal skadiaľ vrátiť, pán rozkázal predať jeho aj jeho ženu, aj deti i všetko, čo mal, a dlh splatiť. Vtedy mu sluha padol k nohám a na kolenách ho prosil: “Pozhovej mi a všetko ti vrátim.”  A pán sa nad sluhom zľutoval, prepustil ho a odpustil mu aj dlžobu. No len čo ten sluha vyšiel, stretol sa so svojím spolusluhom, ktorý mu dlhoval sto denárov. Chytil ho pod krk a kričal: “Vráť, čo mi dlhuješ!” Jeho spolusluha mu padol k nohám a prosil ho: “Pozhovej mi a dlžobu ti splatím.” On však nechcel, ale odišiel a vrhol ho do žalára, kým dlh nesplatí. Keď jeho spolusluhovia videli, čo sa stalo, veľmi sa zarmútili. Išli a rozpovedali svojmu pánovi všetko, čo sa stalo. A tak si ho pán predvolal a povedal mu: “Zlý sluha, ja som ti odpustil celú dlžobu, pretože si ma prosil. Nemal si sa teda aj ty zľutovať nad svojím spolusluhom, ako som sa ja zľutoval nad tebou?” A rozhnevaný pán ho vydal mučiteľom, kým nesplatí celú dlžobu. Tak aj môj nebeský Otec urobí vám, ak neodpustíte zo srdca každý svojmu bratovi."

V slovách modlitby Pána nachádzame slová o odpustení a Ježiš dodáva: *Lebo ak vy odpustíte ľuďom ich poklesky, aj váš nebeský Otec vám odpustí. Ale ak vy neodpustíte ľuďom, ani váš Otec neodpustí vaše hriechy.* (Mt 6,14,15) Tu odpustenie nesie na sebe rozmer večnosti.

V kapitole, ktorú meditujeme Ježiš hovorí takú zvláštnu vetu na úvod svojho podobenstva: Nebeské kráľovstvo sa podobá kráľovi, ktorý odpúšťa. Nesmierne mnoho odpúšťa. Desaťtisíc talentov je aj na dnešné časy dosť nepredstaviteľná suma. Jeden talent (zlata alebo striebra) je okolo 30 kg. My žijeme z veľkého Božieho odpustenia.

Ako je to strašne nebezpečné, keď si to my kresťania neuvedomujeme  alebo na to zabudneme. Väčšina z nás nespáchala v živote obrovské hriechy, ktoré by sme museli oplakávať. Boh nám dal túto milosť. Vieme však o svojich nevernostiach, ktoré nepovažujeme za veľké. Celá táto situácia nás privádza k veľmi nebezpečnej situácii. Myslieť si, že sme spravodliví. Myslieť si, že nepotrebujeme Božie odpustenie. Zabúdame takto na Božiu lásku, na jeho zmilovanie.

Je však veľmi pravdepodobné, že sme zažili Božie odpustenie a pri niektorej spovedi v našom živote sme aj plakali. Lebo sme si uvedomili Božiu lásku a aj veľkosť našej trúfalosti, sebeckosti, nevďačnosti.

Od tej chvíle už možno prešlo viac rokov. A my kráčame životom a veľmi často nevieme odpustiť nášmu dlžníkovi, ktorý nám dlhuje pár denárov. Takí sme. Veľmi sústredení na seba a na ľudí okolo nás, na to, čo od nich očakávame a zabúdame na to, ako nám bolo odpustené, a tiež na to, že Boh nám odpustil desaťtisíc talentov a urobil nás slobodnými.

K tomu všetkému si pomáhame aj logikou kalkulácie. Podobne ako Peter. Koľkokrát mám odpustiť? Azda až sedem ráz? Ježiš síce umocňuje to Petrove číslo, ale z celého kontextu je jasné, že v konečnom dôsledku chce Ježiš Petrovi povedať, aby opustil logiku kalkulácie. Láska nepozná čísla. Môže sa zamyslieť nad tým ako odpúšťať, ale nikdy sa nepodriaďuje chladným výpočtom. Vždy, keď niekto prosí, treba odpustiť. Ak by sme sa aj pomýlili, radšej sa pomýľme týmto smerom.

Na odpustení nestojí len naša večnosť – na odpustení je celá existencia Božieho kráľovstva a jeho budovania. Tí bratia a sestry dlhujúci práve tebe 200 denárov sú stále okolo nás. A odpúšťajúci kráľ chce vidieť len jedno: aby sme im zo srdca odpúšťali a tvorili s nimi spoločenstvo radosti a slobody. To je jeho radosť a náš život i naša spása.